
Fra dronernes 
verden 

Af Ole Henningsen 

Fremkomsten af forskelligartede droner har 
formentlig i de senere år været årsag til visse 
ufo-oplevelser i bl.a. England. 

I Facebook-gruppen Skandinavisk UFO Information - 
Debatforum skrev Søren Rosenberg Jensen fra Nakskov 
den 25. juli 2013 om små fjernstyrede multirotorfly: 

Vi er en del der er begyndt at bygge fjernstyrede 
muld rotor, også i Danmark. De kan f.eks. monteres 
med lys eller trådløst videoudstyr og laves i mange 
forskellige propelkonstruktioner. 

Indtil det bliver alment kendt i befolkningen (udover 
„drone-begrebet"), så er der nok mange, der tænker sit 
over at se sådan en på himlen. Og når man flyver med 
sådan en, så forstår man hurtigt, at det er komplet 
umuligt at vurdere afstand i mørket, når noget er mere 
end en 10 meter væk. 



En af Søren Rosenberg Jensens natoptagelser med et 
multirotorfly kan ses på adressen: 

htto://www. voutube.com /watch?v=ule5Y9YVxfw . 




Natoptagelser af T-formet multirotorfly 
med lys på. 

Foto: Søren Rosenberg Jensen 


Søren Rosenberg Jensen fremviser sit 
nyeste hjemmebyggede multirotorfly til 
åbent hus arrangement på Maribo 
Flyveplads i Holeby på Lolland 28. juli 



2013. 


Foto: Ole Henningsen 


Mange anvendelsesmuligheder 

Søren Rosenberg Jensens stemningsfulde optagelser i havblik fra 
fiskerlejet Onsevig på Nordvestlolland viser en af de mange 
anvendelsesmuligheder for denne type af private eller kommercielt 
byggede fly: http://www.voutube.com/watch?v=q29vkl ri vs . 

I Lolland-Falsters Folketidende beskrev journalist Mogens Warrer den 3. og 
6. august 2013, hvordan Stephan Mølvig, der er miljøtekniker hos firmaet 
Cowi, anvender en lille drone på 800 gram til fotografering og 3-D 
kortlægning af det gamle værftsområde ved dok 2 i Nakskov Havn, så 
dronerne er kommet for at blive på både privat og kommercielt plan. 

Kun fantasien - og lovgivningen - sætter grænser for deres Søren Rosenberg Jensens 

anvendelsesområder. hjemmebyggede og yderst 

funktionsdygtige multirotorfly. 

Foto: Ole Henningsen 









Artielserie om droner i Politiken 

De første efterlysninger af bortfløjne droner har allerede været at se i medierne, og Politiken omtalte 2., 3. og 4. juli 
nogle af de mange anvendelsesmuligheder, som allerede var i gang eller på idéplanet i Danmark. 

Nettet vrimler med artikler om droner og deres brug - også om flyvereglerne. Læs 

fx: http://www.politiken.dk/indland/ECE2011844/hundredvis-af-danskere-har-droner/ . 

http://www.Dolitiken.dk/indland/ECE1981715/fakta-saadan-er-reQlerne-for-flvvninq-med-droner/. 

http://www.politiken.dk/indland/ECE2014206/droner-kan-qive-dansk-iobeventvr/ og 

http://www.videnskab.dk/search/apachesolr search/drone?filters=tid%3A4 . 

Og at størrelserne for multirotorfly kan variere ses af dette klip på YouTube: 
http://www.voutube.com/watch?v=L75ESD9PBOw . 


Nakskov Web Tv 



Der er mange modeller på 

markedet. http://www.nakskovwebtv.dk/index.html . 


Carport beskadiget i Tyskland 

Lidt uheldigt gik det for en dronepilot i Tyskland. Hessen Tageblatt beretter i starten af 
august 2013 om et nedstyrtet privat Quadrocopter udstyret med 4 propeller og et lille 
kamera, der har beskadiget en carport. „Piloten" efterlyses, da skaderne iflg. ejeren af 
carporten er på mindst 500 euro. 

Kilde: http://www.hessen-taqeblatt.com/barntrup-ufo-beschaediqt-carport-83592 

I et nyt treårigt projekt er Københavns Universitet og Datalogisk Institut af 
Miljøstyrelsen blevet sat til at undersøge, hvordan droner udstyret med kamera og 
gps-koordinater på en hurtigere og nemmere måde end i dag kan producere såkaldte 
ukrudtskort. Altså kortlægge de områder på landmændenes marker, hvor der er brug 
for at bekæmpe ukrudt med pesticider. Herom beretter ritzau/Lolland-Falsters 
Folketidende 20. august 2013 

Dronefly testes fra lufthavnen i Odense 

Ubemandede dronefly er de sidste par år testet over Fyn med Odense lufthavn som 
base. Det er et samarbejde mellem Boeing, Odense by og Odense lufthavn, Beldringe, 
der har eksisteret i nogen tid. Målet er fortsat at gøre Odense Lufthavn til europæisk 
testcenter for førerløse fly. Firmaet Boeing gennemfører eksperimenterne med de 
førerløse fly (droner), der støtter virksomhedens forsknings- og 
udviklingsmålsætninger, siger Vice President for Strategy & Business Capture for 
Boeing Defense, Space & Security, Tom Bell. 

Læs og se mere på tv2fyn.dk: http://www.tv2fvn.dk/article/327514: Droneflv-i- 
Odense . 

TV20st fik en drone i baggrunden 

Ca. 6 min. inde i denne nyhedsudsendelse den 20. september 2013 er der et indslag 
om Danmarks-mesterskabet i fladfisk i Onsevig på Nordvestlolland. 

I baggrunden ser man flere gange med den mørkeblå himmel som baggrund et lille lys 
flyve op og ned og siden komme nærmere i venstre side af billedet. 

Det er lokale droneflyvere Team Big Bandit, der laver en lille opvisning, der tydeligt demonstrerer, hvad vi kan vente os 
at fotos og videoer fra nær og fjern i fremtiden: http://www.tv2east.dk/video/2013-09-20/dm-i-fladfisk . 

Er man på Facebook kan droneflyverens samtidige optagelse heraf ses på denne 
adresse : https://www.facebook.com/photo.php?v= 10151610105205825 . 

Endnu flere muligheder for fejlfortolkninger fremover 

Ingen tvivl om, at de mange forskelligartede typer af små eller større droner til både hobbymæssige og mere 
professionelle formål, vil blive en stadig stigende udfordring for de interesserede enkeltpersoner og grupper rundt om i 
verden, der fortsat vil anvende ressourcer på at forsøge at efterforske og forklare folks ufo-oplevelser. 


Droner kan mindske 
landbrugets brug af 
pesticider 

Små dronefly lun snart blive et vigtigt arbejdsred¬ 
skab (or landmændene. Droner har cl stort poten« 
tul# til at nedbringe mængden af pesticider på mar¬ 
kerne. mener en forsker 

I et nyt treårigt projekt er Københavns C’nivensrtrt 
og Datalogisk Institut af Miljøstyrelsen blevet sot 
ti) at undersøge, hvordan droner på en hurtigere og 
nemmere måde endi dag kan producere de såkald¬ 
te ukrudtskort 

Altså at kort begge dr steder på landmændene* 
marker, hvor der er brug for al bekæmpe ukrudt 
med pesticider 

Jesper Rasmussen, der er en of projektets forske¬ 
re fra Københavns Universitet, siger til netmediet 
Foodculture dk. at droner har et stort potentiale i 
landbruget, fordi de stort set er selvkørende og nemt 
kan overflyve og fotografere store nurkxrealer 
• Nu mangler vi blot at få udviklet et elektronisk 
system, aom kan behandle billederne automatisk, 
tå landmanden kan få udskrevet kort over. hvor 
ukrudtet befinder sig. og nemt kan sætte ind med 
ukrudtsbekæmpelse, fodceller Jesper Rasmussen 
Dronerne er udstyret med kameraer og GPS~ 
koordinater. De tager fra cirka 100 meters højde et 
forudbestemt antal billeder, satn viser hvor der er 
særligt brug for ukrudtsbekurmpelse 
Brugen af droner i landbruget er cl relativt nyt 
begreb og forskerne undersøger lige nu. hvordan 
dronernes fotografiske dala kan blive lettilgænge¬ 
lige for landmændene 

Af summe arsag er Datalogisk Institut i gang roed 
al udvikle software, der automatisk kan kortlæggr 
markerne vta droner nes dnta 
fordi drone-teknologien til landbruget stadig 
er pa forskningsrad i et. er der endnu ikke mange 
landmænd, der har fået øjnene op for de mulighe¬ 
der, som åbner sig ved at bruge droner 
Men den udviklingen kan meget hurtigt vende, si¬ 
ger Jesper Rasmussen til Foodcuhure.dk. 

- På få år er priserne på droner blevet mrgel lave. 
så de fleste landmænd har råd ti) at anskaffe sig 
droner som arbejdsredskaber. Der kan meget hun 
ligt blive skabt H marked for droner I landbruget, 
spår Jesper Rasmussen. rit/au 

























At der er gang i dronerne på mange planer understreges af astrofysiker 
og chefkonsulent ved DTU Space Michael Linden-Vørnles oversigtsfoto 
fra et besøg på verdens største handelsmesse for ubemandede fartøjer 
afholdt i starten af august 2013 i Walter E. Washington Convention 
Center, Washington D.C. 



Overværede rumvæsner baseballkamp 

i Canada? 

Af Michael Jeppesen 

Er det en fugl, et fly, eller et bevis på at der eksisterer liv fra andre 
planeter? 

Ja, spørgsmålene i medierne kan være mangeartede og ret så sensationelle, men de 
seneste „nærkontakter" rapporteret af lokale ufobloggere, skyldes et omfattende 
reklamestunt udført af ingen ringere end planetariet H.R. MacMillan Space Center i 
Vancouver, Canada. 

Billedet af en „drone" i form af planetariets top blev fanget af webkameraer, 
mobiltelefoner og på video i og omkring områder som Deep Cove, Jericho Beach, 

Burrard og Cornwall, samt Nat Bailey Stadium, og inkluderede også sidste aftens Vancouver Canadians baseballkamp, 
den 3. september 2013. 

Formålet med den falske ufo var at skabe o pmærksomhed o mkring det nye planetariums attraktion i Vanier Park. 

Planetariet samarbejdede med reklamefirmaet MacLaren 
McCann, der udviklede en ekstrem reklamekampagne, 
der bestod i strategisk at udgive fotos af 
observationerne gennem sociale medier til ufobloggere, 
Twitter og Facebook. 

Kampagnen suppleres af en charmerende video, der 
viser den samme Space Centre-formede ufo flyve ind og 
erstatte den gamle bygning med den nye. Sloganet 
siger: 

„New and improved. H.R. MacMillan Space Centre 
Planetarium Theatre." 

Se reklamen her: http://voutu.be/wDRi2zGzvic . 

Først den 10. september nåede observationen de 
danske medier. Det varEkstra Bladet og TV2 Nyhederne, 
som var hurtigst ude. På SUFOI's debatforum på 
Facebook nåede den også frem. 

Ekstra Bladet skriver, at Vancouver Canadians tweetede 
omkring ufoen, samt at en lokal avis skulle have 
Alene YouTube videoen af Nat Bailey Stadium ufoen spe kuleret i, om det kunne dreje sig om en fjernstyret 

opnåede hurtigt mere end 200,000 hits. Se den helikopter eller en form for drage. Mange andre gæt 

her: htto://www.voutu be.com /watch?v=irItaeBZ7ds 












kunne være, at det var flytrafik fra den nærliggende lufthavn, der kan spottes i 
den retning objektet blev filmet. 

TV2 Nyhederne skriver mere detaljeret om, at mens ufoen var på himlen scorede 
Vancouver Canadians fire point, og efterfølgende dukkede de første tweets op på 
nettet med hashtagget #LuckyUFO. Spillerne postede billeder af det 
uidentificerede flyvende objekt, der blev set i begyndelsen af sjette inning til 
højre for banen (ikke i retningen af lufthavnen, der ligger indenfor 5 km fra Nate 
Bailey Stadium). 

På SUFOI's debatgruppe på Facebook postede Mark Smith et 
link http://www.canada.com/technoloav/truth+there+Space+centre 
+owns+stunt+over+Bailey+Stadium+with+video/8894574/story.html . der 

fortæller at det hele er et svindelnummer - et reklamestunt! 

Radiostyret multirotorfly 

Hvis Ekstra Bladet og TV2 Nyhederne læser danske nyheder med lige så stor 
interesse, som man læser de sensationelle udenlandske, kan man vel forvente 
forklaringen i tilslutning til deres oprindelige beretning og mere varsomhed 
fremover eller?? 

Links 

Ekstra Bladet . 

TV2 Nyhederne , 

SUFOI Facebook . 
http://www.openminds.tv . 

http://www.vancourier.com , 

https://twitter.com/vancanadians . 

http://qlobalnews.ca/ og 
http://www.soacecentre.ca/ 

Øverst på billedet er planetariet, der 
viser retningen til Nate Bailey 
Stadium (indenfor 5 km), hvilket 
illustrerer, at der heller ikke kan 
være tale om et fly der kan ses fra 
lufthavnen, der befinder sig i 
retning ud af billedet i bunden ca. 
7,2 km væk. 

Illustration: Michael Jeppesen 


Flere billeder: 

https://twitter.com/kdkeitel/ og 
https://twitter.com/Brennnasty/ . 

Screenshots fra videoen: (klik her for at se albummet og downloade billederne) 

Direkte søgning på Twitter på #LuckyUFO kan ses her. Nate Bailey Stadium på Google 
Mans: http://aoo.al/maps/67mha og 

H.R. MacMillan Space Centre på Google Maps: http://aoo.al/maps/nLXN2 . 

Kilde: http://ufomvstik.wordpress.com/2013/10/28/overvaerede-rumvaesner-baseballkamp-i-canada/. 



Global 

NEWS 


„Ufoen" er et radiostyret multirotorfly, der er "forklædt" som toppen af 
planetariet. 




















En velmenende, stædig og stormomsust idealist 

er gået bort: 

Ildsjælen, der startede 
SUFOI i 1957, er død 

Engang kendte hele Danmark den uforfærdede major H.C. Petersen, der satte ufo'er på 
dagordenen her i landet. Men de sidste år var der stilhed omkring den omstridte ufo-forsker, som 
nu er død, 89 år. 

„Tallerken-Petersen er død!" 

Engang ville de ord have udløst overskrifter i alle danske aviser. Omkring 1960 
havde alle danskere hørt eller læst om kaptajnløjtnant Hans Christian Petersen 
fra flyvestation Skrydstrup, der frygtløst kæmpede for at få sandheden om 
flyvende tallerkener frem. Han var manden, der gjorde ufo'er til et begreb, alle 
kender og bruger - eller misbruger. 

H.C. var også den primære drivkraft bag stiftelsen af SUFOI d. 17. december 
1957 i Skrydstrup, hvor han blev valgt som foreningens første formand, og han 
sloges resten af sit liv for at få verden til at tage de utallige beretninger om 
uidentificerede flyvende objekter alvorligt. 

Han gik så helhjertet imod ufo-hemmelighedskræmmeriet, at mange fik ondt af 
hans bramfri kritik. Nogle opfattede den ligefrem som upassende for en 
tjenestemand i netop forsvaret. 

Men H. C. talte af et ærligt hjerte, og han havde faktisk særdeles god grund til at 
tro, at vi blev ført bag lysets om ufo-fænomenerne. For han havde konkret 
oplevet, at USA løj om sin ufo-forskning. 

Efter Kenneth Arnolds oprindelige observation af ni flyvende skiver i 1947 havde USA igangsat - og nedlagt - to 
undersøgelser af de mystiske himmelsyn, nemlig Project Sign og Project Grudge. Begge stoppede uden konkrete 
resultater. Og mens H.C. var på efteruddannelse i USA i 1952, læste han i Mobile Gazette, at den tredje undersøgelse, 
Project Blue Book, nu også blev erklæret lukket. 

Men da han i 1953 blev sendt til videreuddannelse på Wright Patterson Air Force Base i Dayton, Ohio, så han med egne 
øjne, at Project Blue Books levede i bedste velgående. Dets hovedkontor på basen fungerede stadig. Det havde endda 
travlt. 



Kaptajnløjtnant H. C. Petersen i sit 
hjem i Vojens foran Danmarkskortet 
med markeringer af se seneste ufo¬ 
observationer. 

Foto: SUFOI Picture Library 


Arnolds ni skiver 

Ufo'er kom første gang i verdens søgelys, da den amerikanske forretningsmand og pilot Kenneth Arnold fra Idaho d. 
24. juni 1947 så ni flyvende skiver bevæge sig over himlen ved Mount Rainier i staten Washington med mindst 2000 
km i timen - ca. tre gange hurtigere end noget jordisk fly dengang. 

Arnold rapporterede observationen over radioen og blev modtaget af journalister, da han landede i Yakima. Da han her 
sammenlignede de ni objekter med kæmpestore flyvende tallerkener, var et nyt begreb født. 

Hans historie gik verden over. 

Men flyvende tallerkener troede H.C. Petersen ikke på, før han til sin forbløffelse fandt Project Blue Book hovedkontoret 
i fuld aktivitet. 

Det fik H.C. til at focusere på ufo-gåden og kom til at præge resten af hans liv. Hvorfor førte myndighederne 
offentligheden bag lyset? Og da han ikke kunne få klar officiel besked, søgte han andre kilder. 

Påstande om kontakt 

Efter Arnolds observation i 47 var en håndfuld mennesker stået frem med - indbyrdes uforenelige - påstande om, at de 
havde haft kontakt med ufo-piloter fra andre planeter. 

Én af dem vandt H.C.'s tillid: Professor George Adamski, Mount Palomar, som i sin 1953-bog „Flyvende Tallerkener er 
landet" fortalte, at han og seks andre den 20. november 1952 så en ufo lande i ørkenen ved Desert Center i 
Californien. Han var selv gået ud i ørkenen og havde talt med ufo'ens pilot, et venligt venusiansk menneske ved navn 
Orthon. 

Adamski havde en god case i forhold til andre kontaktpersoner: De seks vidner bekræftede, at de havde set ufoet lande 
og Adamski gå ud til landingsstedet - og at han senere kom tilbage og begejstret fortalte om mødet med Orthon. 
Adamski havde også en serie fotos af ufoen. 

Ydermere kunne han fremvise et brev fra en R.A. Straight, der på officielt statsbrevpapir - bekræftede ufoernes 
eksistens. Endelig gav Adamskis professor-titel og adressen på Mount Palomar nok også en vis pondus. Det 
astronomiske observatorium på bjerget var jo verdensberømt. 

At Adamski ikke var astronom, at han selv havde tildelt sig titlen professor, og at han arbejdede som altmuligmand og 
åndelig vejleder i en lille gruppe, som drev en restaurant ved vejen op til observatoriet, lagde H.C. mindre vægt på. 
Måske vidste han det slet ikke i starten. Men han blev - og forblev trofast - overbevist om Adamskis ærlighed. 

Mennesker på alle Solens planeter 

Der var ifølge Adamski ikke horrible aliens, men mennesker på Venus og alle solsystemets andre planeter. Endda 
mennesker, som var højere udviklede og klogere end os jordboer og dybt bekymrede for, at vi skulle udrydde os selv i 
en atomkrig. 

Dengang lå bomberne over Hiroshima og Nagasaki kun syv år tilbage. Rædselsbillederne stod i frisk erindring, og alle 
vidste, at både USA og Sovjetunionen sled for at udvikle endnu værre a-bomber. En kombination af disse supervåben 
med superhurtige flyvende tallerkener, var - bevidst eller ubevidst - en skrækvision i manges baghoveder. 


Var Adamskis bevismateriale spinkelt, var hans budskab til gengæld opmuntrende: Vi skulle lægge stilen om, blive rare 
ved hinanden og stoppe den vanvittige oprustningskurve mod global dommedag. 

Så ville vi engang blive optaget i de andre planeters ædle selskab og dele deres fantastiske viden, bl.a. om fri energi fra 
kosmos. Slut med slid med tørvemoser, kulminer, gas- og olieproduktion osv. Ingen himmelflyvende benzinpriser. 
Ubegrænset gratis energi til alle. 

Det var næsten for godt til at være sandt. 

Men H.C. kom til at stole på Adamski og drog hjem til Danmark for at videregive hans budskab. Det førte til stiftelsen af 
SUFOI - Syd-Jydsk UFO Investigation - 15. december 1957. Den nye forening arbejdede tæt sammen med UFO-FYN og 
Dansk Interplanetarisk Selskab for Contact Desuden fandtes der et par mindre grupper ufo-interesserede i Danmark. 
Navnet SUFOI blev senere ændret til Skandinavisk UFO Investigation. Og endnu senere til Skandinavisk 
UFO Information. (SUFOI, som vi kender det i dag). 

Dobbelt ild fra dag 1 

Som formand for SUFOI kom kaptajnløjtnant Petersen i dobbelt ild fra dag 1: På den ene side fra skeptiske 
myndigheder og forskere, der opfattede ufo-problemet som et luftkastel. Og på den anden siden fra mere eller mindre 
„åndelige" grupper, der mente, at ufo'erne (uanset om de var materielle eller abstrakte) varslede en voldsom 
omvæltning på Jorden. 

Forfatteren af denne artikel hørte første gang om Adamski og det „åndelige aspekt af UFO-sagen" i vinteren 58-59, da 
jeg som 19-årig blev journalistelev på avisen Sønderjyden i Aabenraa. Jeg havde samlet klip om ufo'er siden 1952 og 
var fyr og flamme efter at vide mere. Så jeg ringede til H.C. for at blive medlem af SUFOI. 

BEKLAGER! Man optog ikke journalister. 

Lidt uventet fra en organisation, der påstod, at pressen ikke gad beskæftige sig med ufoer. Men H.C.'s holdning var 

krystalklar. Og der var altså også blevet gjort meget grin med både de flyvende tallerkner og H.C. selv. 

Derfor mødte jeg ham først personligt ved et foredrag på Folkehjem i Aabenraa 5. februar 1959. Han talte ivrigt, og jeg 
noterede lige så ivrigt. Foredraget var spændende, og jeg for op på redaktionen og skrev trekvart side - i datidens 
store dagbladsformat. 

For at være sikker på at få artiklen med i næste dags avis afleverede jeg efter et par timers søvn selv manuskriptet ved 
første morgenbus til Sønderborg. Dengang skulle alt jo sættes af typografer - i bly - før det kunne trykkes. 

Trods tunge øjenlåg afventede jeg så avisen med spænding - og fik en brat nedtur: Den var af en hærdet 

redaktionssekretær reduceret til ca. fem linjer om, at H.C. havde holdt samme foredrag som 50 gange før, og så ca. 25 
linjer om, at to amerikanere, Wayne S. Aho og Otis T. Carr, 7. december 59 ville flyve til Månen i et 30 tons rumskib, 
som kunne flyve i 30 år uden brændstof. O. T. Carr havde afluret ufo'erne, hvordan man hægtede sig på universets frie 
energi. 

Det månetrip havde kun været et par sidemærkninger i H.C.'s tale. 

Jeg forstod med ét lidt bedre hans forhold til pressen. 

(Men Otis T. Carr blev tre år senere idømt 13 års fængsel for at have solgt uregistrerede aktier i OTC-Enterprises. 
Rumskibet eksisterede ikke.) 

Et varmt ufo-miljø 

Med mødet på Folkehjem kunne min kontakt til H.C. og ufo-sagen være 
død i fødslen. Men et ægtepar i Stollig på Løjt Land besluttede at starte en 
lokal SUFOI-gruppe, og Gerda Rørbæk Nielsen og hendes mand Aksel var 
ikke rædde for journalister. End ikke 19-årige. 

De var et par herlige, åbne og søgende mennesker, som efter at have set 
noget sært på himlen havde kontaktet H.C, og de svingede fra starten 
godt sammen. Derfor kom Aksel i SUFOI's ledelse, og Gerda blev snart 
SUFOI's ideolog, der udlagde Adamski mere intelligent end Adamski selv. 
Hos Gerda og Aksel kunne man diskutere alt. Dér var tolerance i 
højsædet, også over for skeptikere, selv om de to selv godtog Adamski. 
Gerda havde som ung reageret mod en stram og intolerant version af 
kristendommen og i stedet fundet den danske mystiker Martinus' „Det 
tredje testamente". Hun blev grebet af læren om, at mennesket gennem 
utallige genfødsler er på vej mod stadigt højere bevidsthedstilstande. 

Det passede som fod i hose med Adamskis historie: Jorden var 
solsystemets sinkeklasse, og rumfolkene var efter a-bomberne i 1945 
bekymrede for, at vi kollektivt skulle tage livet af os eller - endnu værre - 
blive så ensidigt teknisk dygtige, at vi ville forsøge at påtvinge andre 
planeter vores barbariske væremåde. 

Derfor burde enhver jordbo ifølge Adamski udvikle sig åndeligt mod større 
næstekærlighed og visdom - blive så kosmiske - at vi kunne blive genfødt på en anden planet. Det havde Adamski fået 
at vide af en ca. 1000-årig vismand fra Venus. 

Jeg var ikke sikker på, at den historie var sand, men SUFOI's generelle videbegær og tolerance over for andres tanker 
var et tiltalende træk. Det var mennesker af god vilje. 

Strid i SUFOI fra starten 

Det med tolerance kneb det nu med internt, viste det sig. Allerede 1. juni 59 skrev Ekstra Bladet, at H.C. havde opløst 
SUFOI for at blive af med spiritisterne. H.C. dementerede: Vel var der et problem, men det skulle løses på anden 
måde! 

Og H.C. var samlingsmærket. Alle danskere kendte den unge flyverløjtnant, der - med kasketten kækt på sned - 
udfordrede magter og myndigheder med velformuleret kritik. 

Han var en god taler og et varmt og charmerende menneske med stor charisma. Men tilbøjelig til at træffe lynhurtige 
beslutninger og stå urokkeligt fast på dem. 


.. i 



Unge SUFOI-medlemmer mødtes i HC's og 
Jyttes gæstfrie hjem i Sunds i august 
1963. Fra ventre ses artiklens forfatter, 
Per Borgaard, Jørgen Rørbæk Nielsen 
samt Carsten Hedegaard Pedersen, senere 
leder af SUFOI's Rapportcentral. 

Foto: Ole Henningsen 









Det var også nødvendigt med en sikker hånd på SUFOI's ror, for medlemsskaren var et mylder af folk med vidt 
forskellige holdninger, baggrunde og tilgange til ufo-problemet. 

I privatlivet var H.C. gift med sin elskede Jytte, og de åbnede deres hjem for „tallerken-folket". Jytte var også rar og 
venlig og nok mere afslappet over for divergerende meninger end H.C. Hun stod jo heller ikke i samme evindelige 
dobbeltild som han. Selv i bestyrelsen måtte han stride med velargumenterende fløje. På den ene side dem, som 
ønskede en mere jordnær, videnskabelig kurs, på den anden dem, der købte endnu mere fantastiske historier end 
Adamskis. 

Alle i SUFOI vidste, at der var delte meninger i bestyrelsen. Dén hed i øvrigt Kontaktudvalget, fordi næsten alle troede, 
at ufo'er var skabt af fremmede intelligenser. I daglig tale hed ledelsen nu Kontrastudvalget, men den kroniske 
uenighed måtte man jo leve med, til der forelå kendsgerninger. 

Samtidig var H.C. konstant skydeskive for letbenet kritik udefra. Nogle forlangte ligefrem, at H.C. skulle fyres, fordi han 
troede på flyvende tallerkener. De holdt ikke engang op, da flyvestation Skrydstrups chef, oberstløjtnant K. Jørgensen, 
i pressen gav dem et grundkursus i demokrati: 

- SUFOI er H.C. Petersens hobby , og det vil vi ikke blande os i, så længe det ikke medfører pligtforsømmelser. Det har 
det langtfra gjort! H.C. Petersen er en dygtig officer, der udfører sin tjeneste 100 pct. Hans tjenesteforhold er 
upåklagelige. Og hvorfor skulle en officer i flyvevåbnet ikke have samme ret til at have en hobby som alle andre? Der 
går ikke noget skår af flyvevåbnet af den grund! 

Det var en flot salut for ytringsfriheden! 

Hold vores sti ren! 

H.C. selv udtrykte sig lige så klart, men mindre diplomatisk i UFO-Nyt december 1960: 

„Vi må en stakket stund endnu udholde stupiditeten, som den kommer til udtryk bi.a. gennem pressen - 
repræsenterende såkaldte lærdes personlige meninger og selvfølgelig også disse medløberes følelser. 

En anden faktor generer UFO-sagen fra en helt anden side. Det er mennesker, som dyrker UFO-sagen. Det er 
uhyggeligt at se, hvordan disse personer og grupper blander okkulte og religiøse interesser med UFO-sagen. Vi finder 
vidnesbyrd herom overalt, hvor der arbejdes med sagen. Jeg har, som I alle véd, hele tiden holdt disse elementer på 
afstand - og fået prædikatet diktator! - Jeg bærer med glæde den beskyldning, blot vor sti er ren." 

Men i samme nummer havde man et afsnit af føljetonen „Cosmic Science. Spørgsmål og svar" af George Adamski. Der 
var også en julehilsen fra G.A. til „SUFOIs medlemmer - alle børn af den uendelige skaber". Og endelig en fyldig 
anmeldelse af Adamskis „Om bord i rumskibene", som bl.a. nævnte, at en venusiansk mester havde forklaret Adamski, 
at den almægtige er alvidende, og at menneskene på Jorden har fejlet, ellers ville Jorden være glædens hjem. 

Men det havde selvfølgelig ikke noget med religion at gøre... 

Trods blæsten omkring om H.C. var der grøde i foreningen. I 1961-62 udgav man foruden „UFO-nyt" to månedsblade - 
„Teknisk Studiehefte", redigeret af en anden kaptajnløjtnant, senere formand for SUFOI Frank Petersen, og „Kosmisk 
Studiehefte", redigeret af Gerda Rørbæk Nielsen. Jeg oversatte selv en del materiale, mens jeg var i trøjen, og var 
sproglig konsulent på bl.a. den danske oversættelse af George Adamskis beretning om Saturnturen. 

Det var dén, der smadrede min spinkle tillid til Adamski. 

Venusianske Orthon ville være eksploderet 

I 1950'erne anede astronomerne ikke, hvordan forholdene på Venus var. Der var to hovedskoler: At der under Venus' 
tykke skylag skjulte sig en tvilling til Jorden med tyngdekraft, tryk og temperatur nogenlunde som her. Eller en hed 
planet, hvis atmosfæres sammensætning og tryk gjorde liv, som vi kender det, umuligt. 

Adamski kunne altså i 50'erne beskrive Venus som et paradis uden, at nogen kunne modbevise det. 

Men russiske og amerikanske Venus-sonder viste i de næste ti år, at temperaturen på Venus er omkring 500 grader og 
lufttrykket ca. 90 gange større end på Jorden. 

Hvis den sympatiske Orthon var kommet derfra, ville han, da han forlod sin tallerken, være eksploderet som de 
dybhavsfisk, vi trækker op til overfladen. 

Det vidste vi endnu ikke, og tvivlen kom Adamski til gode. 

Men at Adamski skulle kunne gå ubekyttet rundt på Saturn, var simpelt hen umuligt. 

Dermed kæntrede hans troværdighed for mig, uanset hvor smuk hans filosofi var. 

Selvfølgelig kunne Adamski selv være ført bag lyset. Men hvad var så ufonauternes motiver, og hvad var deres smukke 
filosofi værd, hvis den byggede på løgne? H.C. havde jo igen og igen understreget, at „rummenneskene er af kød og 
blod ligesom du og jeg", og at „al tale om kontakt er falsk, hvis den ikke foregår på det fysiske plan". 

Men det var svært - også for andre end H.C. - at opgive Adamskis lære, som lovede uendelig udvikling og uendeligt 
mange nye chancer, når vi trods alt jokker i den åndelige spinat. 

Dét var religiøsitet, ikke videnskab. 

Det var alvorligt for mange - modsat advarslerne fra andre „åndelige ufologer" om en global katastrofe natten til 4. 
februar 1962, når de øvrige otte planeter stod „på linje" på den anden side af Solen. Dét var jo bare den slags sludder, 
H.C. så ofte havde advaret imod. 

Der var værre trusler i 1962. Den atomare dommedag, som Adamski og andre „kontakter" havde advaret imod, kom 
uhyggeligt tæt på virkelighed under Cuba-krisen i oktober, da sovjetrussiske fragtere var på vej til Cuba med 
atommissiler, som ville kunne nå USA. 

Vi værnepligtige CF'ere havde allerede fået at vide, at vores tjenestetid ville blive forlænget med tre måneder, og hvad 
der derefter ville ske, kunne ingen forudsige. 

De russiske skibe stævnede videre mod Cuba, og USA gjorde sine egne atomvåben klar. Kun få timer skilte os fra en 
global krig, som ville havde gjort en hel del af verden til radioaktive ørkener. 

Dét undgik vi takket være præsident John F. Kennedys mod og stædighed og den sunde fornuft, der trods alt var et 
sted i Sovjets leder Nikita Krushtjov. 



Adamski i DK 

Den tredje verdenskrig blev gudskelov afblæst i 11. time. Og jeg fortsatte med 
at oversætte ufo-stof, indtil det civile paradis åbnede sig igen. Men arbejdet med 
teksterne blev mere og mere trælst, fordi det mest var Adamski-filosofi - og det 
blev ikke mere overbevisende, da han overlod det til en sekretær, C.A. Honey, 
fordi han selv kun skulle være lærer i „Kosmisk Filosofi og Abstrakt Videnskab". 
Efter instruks fra rummet. 

Adamski fik dog tid til at komme til SUFOI's kongres i Fredericia 5. maj 63. Hele 
700 medlemmer mødte op på Fredericia Teater. For nogle var han dagens 
højdepunkt, selv om han beskedent sagde, han kun var én af ca. 2500 
kontaktpersoner. Andre løftede øjenbrynene, da han fortalte, at andre kloder 
hverken havde behov for sygehuse eller fængsler. 

Det var næsten for godt til at være sandt. 

Adamskis besøg stoppede ikke den voksende uenighed i SUFOI. Tvært imod. 
Selv H.C. var nu og da lidt tvivlende over nogle af Adamskis påstande, men 
mente - urokkeligt loyal - at G.A. måske bare havde misforstået rumfolkene på 
enkelte punkter. Før det blev afklaret, døde Adamski uden varsel d. 23. april 
1965 under et besøg i Washington. Og efterlod H.C. Petersen og os andre med 
tonsvis af ubesvarede spørgsmål. 

Bruddet i 1964 - et farvel til uskylden 

I den situation viste H.C. sit uomtvistelige format ved at leve op til Albert 
Schweitzers ord fra 1961, som blev citeret i UFO-nyt samme år: „ Begyndelsen til alt værdifuldt åndeligt liv er den 
uforfærdede tro på sandheden og den åbne bekendelse til den." 

H.C. meldte klart ud: Han anså GA for en ærlig nøgle til tallerkenforskningen. 

Selv om han vidste, det ville give ny ballade. 

Adamski var og blev den afgørende årsag til skænderierne i Kontrastudvalget. Modsætningerne blev til sidst så store, at 
H.C. Petersen i 1964 forlod SUFOI for at stifte Dansk International Get Acquanted Program, IGAP, der trofast fulgte 
Adamski. Med H.C. gik mange andre andre hædersfolk som Aksel og Gerda Rørbæk Nielsen og Vagn Dybkjær i Kolding. 
Kontaktudvalget med major Frank Petersen som ny formand overtog SUFOI og UFO-nyt ved årsskiftet 65, og dermed 
var bruddet et faktum, selv om man i starten forsøgte at bevare en vis forbindelse med IGAP. 

Appeller fra bl.a. mig om i det mindste at beholde en fælles rapportcentral, så man kunne give det sandest mulige 
billede af, hvad danskerne så på himlen, var forgæves. H.C. var så vred og såret, at han ikke ville samarbejde. Og 
holdningerne i SUFOI var vist næsten lige så hårde på den tid. 

Bruddet skadede begge parter 

Det var et slag for alle de SUFOI-medlemmer, som havde venner, vi respekterede og holdt af, i begge lejre. Det kunne 
ikke undgå at gå ud over mange personlige relationer. 

Ironisk nok fulgte et pinligt mellemspil, der i første runde fik H.C.'s IGAP til at stå som de mest fornuftige 
repræsentanter for „ufo-sagen". En gruppe i SUFOI hoppede nemlig hovedkulds om bord i fablen om en ny Orthon, en 
rumgud, der ville udslette alle Jordens mennesker i første sekund af første minut af julenat 1967 - lige bortset fra de 
Orthon-troende plus 60 gravide kvinder, som skulle overleve dommedag i en betonbunker på Nordsjælland og så 
genbefolke Jorden med en kosmisk menneskehed. 

Selv H.C. vidste vist ikke, om han skulle grine eller græde i den situation. Han tog selvsagt skarp afstand fra den 
skrøne. 

Selv var jeg vaccineret på det tidspunkt. 

Dommedag aflyst 

Da julenat 67 kom og gik uden kosmisk katastrofe - den blev aflyst et par dage før jul, muligvis fordi ingen af de 60 
efterlyste stammodre til en ny menneskehed meldte sig til at holde jul i betonklumpen. 

Klogt nok, for resten, for inden nytår satte byggemyndigheden et skilt op ved bunkeren: „Adgang forbudt. Fare for 
sammenstyrtning." 

Derefter kom en mere jordnær fornuft til roret i SUFOI. Langsomt og søgende udviklede H.C.'s oprindelige organisation 
at udvikle sig hen imod den faktasøgende, skeptiske og lærende organisation, den er i dag. 

Vi var mange i SUFOI, der på én gang indså nødvendigheden af denne udvikling og dog dybt savnede „de gode gamle 
dage", hvor H.C. fangede hele nationens opmærksomhed med sit modige krav om åbenhed om ufo'erne. Vi savnede 
ikke mindst alle de gode venner, der pludselig befandt sig på den anden side af et skel, som viste sig at være varigt. 
Det kunne bedst sammenlignes med en tragisk familiestrid. 

Det havde i årene efter stiftelsen i 57 været sådan, at hvis et medlem flyttede til en ny by, behøvede man kun at ringe 
på døren hos et lokalt SUFOI-medlem, og så var man lige pludselig inde i varmt netværk, hvor man kunne snakke om 
alt - også andet end ufo'er - og få et inspirerende modspil. 

Det oplevede jeg i rigt mål, da jeg i 1960 flyttede fra Aabenraa til Randers for at arbejde et år på Randers Folkeblad. 
Det gjorde flytningen utroligt meget nemmere for mig knægt og gav mig fra dag 1 et kildenet, hvor jeg også kunne 
hente meget af den lokale baggrund, jeg havde brud for i jobbet. Især hos kontrastudvalgsmedlemmene Peter 
Andersen og hans svigerinde Irma Andersen, der begge var på Frank Petersens fløj før bruddet. Gæstfriheden var 
enorm - og sådan var det ikke kun i Aabenraa og Randers. 



George Adamski og H. C. Petersen 
på SUFOI-kongressen i Fredericia 5. 
maj 1963 

Foto: Ole Henning sen 


Kættere blev uvelkomne 

Bruddet i 65 flængede fællesskabsfølelsen i den farverige medlemsskare. 

Man kunne stadig snakke sammen - med de fleste. Men der var brat en basal gensidig 
reservation. Den umiddelbare empati på tværs af synsvinkler, som de fleste havde følt 
før bruddet, var væk.. 

Og for os, der blev i SUFOI, var den nære kontakt til H.C. Petersen tabt. 

Der blev lidt stille om ham. Da han som 55-årig major gik på pension - i protest mod 
en tilbudt forfremmelse, hvor han følte, at han skulle træffe potentielt fatale 
lynbeslutninger på et alt for løst grundlag. Han og Jytte flyttede til Spanien, hvor han i 
12 år handlede med ejendomme. 

Da de vendte hjem til Danmark, boede de først boede i deres sommerhus ved 
Limfjorden. Derpå flyttede de til Skive, hvor H.C. i en årrække havde en alternativ 
praksis med magnetbehandling. Senere købte de et dejligt gammelt hus i Jelling tæt 
ved kirken. Mens de boede her, døde Jytte. Det var et meget hårdt slag for den gamle 
veteran, der i virkeligheden gemte en følsom personlighed bag sin sommetider barske 
facon. 

H.C.'s sidste år 

For fem år siden flyttede H.C. til Hedensted. I sine sidste år var han plaget af en pinefuld cancer, som bl.a. gjorde det 
meget svært for ham at tale i den sidste tid. En grum og ufortjent skæbne for et menneske, der netop altid havde 
elsket intens samtale med andre. 

Men ensom blev H.C. heldigvis ikke i sin alderdom. Hans veninde, kunstmaleren Lise Agersnap, kom for at tage sig af 
ham kort efter hans flytning til Hedensted, og takket være hende blev H.C.'s sidste år trods sygdom og smerter en god 
og varm tid, hvor han stadig var i aktivitet og ivrigt udvekslede synspunkter med andre åndeligt søgende. 

Lise var også hos ham, da han stille sov ind den 9. juli 2013, 89 år gammel. 

Foruden hende efterlader han sine to børn, Lars og Inge, og børnebørn. 

H.C. Petersen blev bisat fra Bredballe Kirke den 12. juli 2013. 

De seneste år havde H.C. heller ikke så meget kontakt med IGAP, men fremlagde nu og da sine ideer og holdninger til 
tilværelsen i et skrift til en udvalgt skare. Han var aktiv indtil fem dage før sin død. 

Med ham er Danmark blevet en stærk og engageret personlighed fattigere. 

Men den interesse for uidentificerede flyvende objekter og andre usædvanlige himmelfænomener, som han fik gjort 
stueren i Danmark, lever videre - både i SUFOI og i IGAP, selv om hovedvægten i SUFOI i dag ligger på hårdt tjekkede 
fysiske fakta og naturvidenskabelig metode. 

Folk ser stadig usædvanlige ting på himlen, og de fortjener, at nogen forsøger at opklare mystikken. Det kræver intens 
og stædig efterforskning, for der bliver stadig rapporteret ufo'er i 2013 - og i fremtiden. 

Personligt vil jeg vil savne H.C. Petersen for hans styrke, ildhu og mod - og varme venlighed, for sådan kunne han også 
være. 

Per Bora aard, fhv. redaktør 

Dansk IGAP har i anledning af H.C. Petersens død udsendt et særnummer af deres tidsskrift om ham og hans arbejde for at få 
sandheden om ufo-observationer frem. Det kan bestilles hos redaktøren, Ole Kammeyer Christensen , Uglekær 25, 6200 Aabenraa. 

Lise Agersnap og H.C's to børn, Lars Petersen og Inge Hedegaard Muller, har netop skænket hans store materialesamling om ufoer og 
åndsvidenskab til det svenske Archives for the Unexplained (AFU), der er verdens største arkiv for ufo-materialer. 



Løst og facts 

ved Ole Henningsen 

Perus Luftvåben åbner UFO kontor igen 

Efter en ophobning af rapporter om observationer af mystiske himmelfænomener i Peru, har de væbnede styrker igen 
åbnet deres UFO-kontor. I Flyvevåbnets afdeling for undersøgelse usædvanlige luftfænomener (DIFAA) vil sociologer, 
arkæologer, astronomer og militært personel samarbejde, rapporterede det officielle nyhedsbureau Andina. De 
observatører, der rapporterer om himmelfænomener ved nu, at myndighederne i Peru gennemgår informationerne, 
sagde oberst Julio Vucetich. http://www.welt.de/newsticker/news2/articlel21054197/Peruanische-Luftwaffe-eroeffnet- 
UFO-Buero-wieder.html. 










Arkivet AFU med ny hjemmeside 

AFU 

ARCHIVES FOR THE UNEXPLAINED 




Verdens største ufo-arkiv i Norrkoping i Sverige, AFU, Archives 
for the Unexplained, har fået ny hjemmeside, hvor du kan se 
sidste nyt vedr. ankomne arkivalier. 

Ud over de senest ankomne adskillige tons materialer fra 
donatorer i England, har arkivet i oktober 2013 modtaget 
H. C. Petersens efterladte arkivmaterialer samt 120 kg fra 
SUFOI og Ole Henninasen. http://www.afu.se/afu 2/ - se 
under News. 

Omtale af arkivets samlinger af ufo-rapporter findes 
her: http://www.afu.se/afu2/ 


På billedet ses SUFOI's Rapportarkiv, der placeret i 
kronologisk orden i 120 brevordnere indeholder ca. 
12.000 af de danske ufo-rapporter. 


Hjernekassen på PI 

Hjerneforskeren Peter Lund Madsen har ved forskellige lejligheder i sine udsendelser Hjernekassen på PI beskæftiget 
sig med menneskets sanser. 

I udsendelsen Døden i Hjernekassen, 23. september 2013 kl. 10:03 på PI, fortæller han kort om synssansen, dvs. 
processen at se og sanse indtrykkene med start ca. 4 min. inde i udsendelsen og nogle minutter frem. 

Denne særudgave af Hjernekassen på PI er et uddrag af et over 2 timer langt show, optaget den 29. august 2013 på 
Teatret Sorte Hest i København. 

Hør udsendelsen (57:00) http://www.dr.dk/Pl/Hiernekassen/Udsendelser/2013/09/23100136.htm . 


Kender du vejrets detektiver? 

Når en vejr-sag er mystisk, underlig eller tilsyneladende uforklarligt, så sætter vi 
Vejrets Detektiver på den, skriver DMI i sit ugentlige nyhedsbrev 11. oktober 
2013. 

Kernen i Vejrets Detektiver er pensioneret grønlandsmeteorolog Leif Rasmussen 



og seniorklimatolog John Cappelen. De far overdraget sagen, nar eksempelvis 
læserne af dmi.dk indsender billeder med „mystiske" vejrfænomener, eller DMI 
får spørgsmål af „mystisk" karakter. 

Læs mere om hatteskyen: http://www.dmi.dk/laer-om/temaer/veir/veirets- 
detektiver/en-ret-speciel-hatteskv-en-pileus-uden-skv/ . 

Vejrets detektiver har løst 15 sager på dmi.dk siden de mystiske „røgfaner" på 
Grønland satte gang i projektet. Du kan få et overblik over mysterierne på 
adressen: http://www.dmi.dk/laer-om/tema/veirtemaer/veirets-detektiver/ . 
Listen bliver opdateret, når Vejrets detektiver tager en ny sag. 

Temaet Lysfænomener på himlen kan ses på denne 

adresse: http://www.dmi.dk/en/laer-om/in-qeneral/spoerqsmaal-oa- 

svar/lvsfaenomener-paa-himlen/ . 

Tilmeld dig DMI's ugentlige, elektroniske 

Det må være en af H.M. 
Dronningens hatte, var den 
umiddelbare reaktion fra et 
fremtrædende medlem af Vejrets 
detektiver. Og det er da også en sky 
ud over det sædvanlige, vi gengiver 
her. Den blev set og fotograferet 
den 14. april 2010 ved Horsens af 
Verner Topsøe-Jensen. 


nyhedsbrev: https://www.anpdm.com/form/41455B447440425A4171/414B51477646475D4171 . 


























Linsesky i Annapurna-området, Nepal 



Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's Støttekreds 

i 2015 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2013. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 











